
Vremenske razmere ter rast in razvoj hmelja (M. Rak Cizej, F. Poličnik)
V letošnjem letu so bile povprečne temperature zraka nad 30 letnim dolgoletnim povprečjem, z izjemo prve dekade aprila, ko smo bili priča nekaj dni z nizkimi temperaturami pod lediščem. Nizke temperature so imele vpliv na rast in razvoj hmelja. V marcu je padla večja količina padavin. V začetku aprila ja padla manjša količina padavine, v zadnjih dneh aprila pa so padavine dosegle dolgoletno povprečje (slika 1). Prejšnji četrtek smo imeli na območju zahodnega dela Savinjske doline, predvsem v okolici Braslovč, močan naliv s točo, ki je mestoma že poškodovala poganjke hmelja, predvsem sorte AU. 

Slika 1: Vremenske razmere v letu 2025 (JAN-APR) na lokaciji Latkova vas primerjalno glede na dolgoletno povprečje (1981-2010; Medlog-Celje)
Trenutno je temperatura tal na globini 10 cm je približno 13 OC, na globini 30 cm pa so tla za stopinjo hladnejša. Trenutno so tla dovolj vlažna, saj je v zadnjem tednu padla precejšnja količina padavin, ki pa je bila lokalno zelo različno razporejena in sicer: Latkova vas – 43,8 mm, Ojstriška vas – 55,6 mm, Škofja vas – 30,1 mm, Žalec – 33,4 mm, Radlje ob Dravi – 32,8 mm in Moškanjci – 36,3 mm. Glede na napovedano toplejše obdobje v naslednjih dneh, pričakujemo pospešeno in intenzivno rast in razvoj hmelja. 
Trenutno je pri sorti AU, katera je bila zgodaj obrezana, v povp. razvitih že 5 parov listov (BBCH 15), posledično jo je že mogoče navijati. CEL ima v povprečju 2-3 para listov (BBCH 12-13), pri SG  in BOB sta v fazi vznika (BBCH 11-12). Fenološki razvoj hmelja je odvisen od časa rezi, mikroklime, vrste tal, ipd. Pri določenih sortah hmelja je zaradi ekstremnih nihanj v temperaturi zraka opaziti motnje v rasti in razvoju.
Primarna okužba hmeljeve peronospore (M. Rak Cizej, F. Poličnik)
V večini nasadov hmelja, pri vseh sortah, je mogoče opaziti kuštrave poganjke. V večini primerov je presežen prag 3 % okuženih rastlin, zato je potrebno ukrepati za primarno okužbo hmeljeve peronospore. Uspešno varstvo pred primarno okužbo hmeljeve peronospore je izrednega pomena za nadaljnjo rast in razvoj hmelja. Pri navijanju hmelja bodite pozorni, da mehansko odstranite vse kuštrave poganjke. Za zatiranje primarne okužbe hmeljeve peronospore lahko uporabite fungicid Aliette flash ali Profiler (preglednica 1). 
Profiler je potrebno uporabite najkasneje do razvitega petega para listov (BBCH 15), kar pomeni da je čas za njegovo uporabo najkasneje v naslednjih dneh!
Aliette flash v tem času uporabite foliarno (preko lista) v 0,25 % konc. in sicer pred ali po napeljavi poganjkov (BBCH 15 - 30). Aliette flash za primarno okužbo hmeljeve peronospore uporabite 2-krat in sicer v razmiku 7-10 dni. Poraba vode je za vsak meter višine hmelja 300 do 400 l, kar pomeni, da v tem času Aliette flash uporabite od 0,75 - 1,0 kg/ha. 
Preglednica 1: Pripravka za zatiranje primarne okužbe hmeljeve peronospore na hmelju
	Pripravek
	Aktivna snov
	Razvrstitev po FRAC (koda)
	Konc./odmerek
	Karenca (dni)
	Maksimalno število škropljenj v rastni dobi
	Varnostni pas tlorisne širine od meje brega voda 1. in (2. reda) v m – klasične šobe

	Aliette flash
	Fosetil-Al
	P 07
	0,25 % konc. (foliarna uporaba)
	14
	2-krat
	15 (5)

	Profiler MU
	fosetil-Al fluopikolid
	P 07 + 43
	1,125 g/rastlino ob uporabi 0,2-0,5 l vode/rastlino
(maks. 2,25 kg/ha)
	zagotovljena s časom uporabe
	1-krat
	15 (10)


MU – manjša uporaba; učinkovitost in fitotoksičnost sredstva Profiler pri uporabi na hmelju ni bila preverjena, zato odgovornost v zvezi z uporabo (učinkovitost in fitotoksičnost) tega sredstva na hmelju prevzame uporabnik.
Hmeljev bolhač - spomladanski pojav (M. Rak Cizej, F. Poličnik)
Posamične hrošče hmeljevega bolhača smo našli v prvi dekadi aprila. Poškodbe zaradi bolhača so že opazne na listih. Njegova intenziteta pojava in posledično povzročeno škodo lahko pričakujete v naslednjih dneh, ko bodo zanj ugodne vremenske razmere (sončno in suho obdobje).
Svetujemo vam, da redno spremljate hmeljevega bolhača v hmeljiščih ter glede na kondicijo nasada in vse okoliščine, pravočasno ukrepate. Za zatiranje hmeljevega bolhača sta na seznamu dovoljenih sredstev kontaktna insekticida Asset five (naravni piretrin) in Karate Zeon 5 CS (lambda-cihalotrin) ter insekticid Exirel (ciantraniliprol), ki ima sedaj znane izvozne tolerance tudi za Ameriko (preglednica 2). Exirel v tej fazi razvoja hmelja ni potrebno uporabiti v polnem odmerku, temveč zgolj 60 %, kar predstavlja 0,45 l/ha. Exirel se sme uporabljati samo 1-krat letno in sicer najpozneje, ko ima hmelj razvitih 9 parov pravih listov (BBCH 19). Je insekticid, ki ima dotikalno in želodčno delovanje. 
Pripravek Asset five se sme uporabljati največ 3-krat letno, v razmiku 7 dni in sicer vse do cvetenja hmelja; kasneje uporaba ni dovoljena. Asset five ima dovoljenje tudi v ekološki pridelavi hmelja. Pri vseh navedenih insekticidih, predvsem pri prvoletnikih, se bolj kot odmerkov/ha poslužujte koncentracij.
Opomba: Exirel deluje tudi na lucerninega rilčkarja, ki je večina prisoten na območju SV dela Slovenije - okolica Ormoža.
Preglednica 2: Registrirani insekticidi za zatiranje hmeljevega bolhača
	Pripravek
	EKO
	Aktivna snov
	IRAC skupina
	Konc./ odmerek
	Karenca (dni)
	Maks. št. škropljenj v rastni dobi
	VP Šobe klasične (m)
	VP Šobe Agrotop TD (m)

	Asset five* MU
	DA
	piretrin
	3A
	0,96 l/ha
	zagotovljena s časom uporabe
	3-krat
	20
	

	Exirel MU
	NE
	ciantraniliprol
	28
	0,75 l/ha
	zagotovljena s časom uporabe
	1-krat
	15
	

	Karate Zeon 5 CS MU
	NE
	lambda-cihalotrin
	3A
	0,007-0,01 % (maks. 0,25 l/ha)
	21
	2-krat
	40
	20


VP = Varnostni pas tlorisne širine od meje brega voda 1. in (2. reda) v m
*Pripravek Asset five se sme uporabiti na hmelju 3-krat v razmaku 7 dni in sicer do cvetenja hmelja.
MU – manjša uporaba; učinkovitost in fitotoksičnost sredstva pri uporabi na hmelju ni bila preverjena, zato odgovornost v zvezi z uporabo (učinkovitost in fitotoksičnost) tega sredstva prevzame uporabnik.
V tem času boste z uporabo foliarnih gnojil, biostimulantov, alg, aminokislin pospešili rast in razvoj hmelja, posledično bo hmelj premostil kritično fazo, ko bolhači na listih povzročajo največjo gospodarsko škodo. 
Hmeljeva listna uš (M. Rak Cizej, F. Poličnik)
Na inštitutu imamo monitoring točko, kjer spremljamo pojav krilatih uši na hmelju. Trenutno uši še nismo zasledili. Glede na vremenske razmere, jih pričakujemo v naslednjih dneh.
[bookmark: _Hlk196820978]Redno izvajanje higienskih ukrepov (S. Radišek)
Z namenom preprečevanja viroidov, virusov in bolezni kot je verticilijska uvelost hmelja je pomembno, da v času pomladanskih opravil izvajate čiščenje in razkuževanje delovne opreme. Okužba rastlin z omenjenimi patogeni je neozdravljiva, v hmeljiščih pa se prenašajo predvsem mehansko z okuženim rastlinskim sokom, ki kontaminira orodje ter ostanki rastlin in tal, ki ostajajo na opremi pri izvajanju različnih agrotehničnih ukrepov. Uničenje povzročiteljev bolezni na terenu najlažje izvedemo z uporabo razkužil, za razkuževanje kovinskih predmetov (noži, motike) pa lahko uporabimo tudi ročne plinske gorilnike s katerimi v nekaj sekundah izvedemo površinsko sterilizacijo.  
Pri izbiri razkužil svetujemo uporabo pripravka Virocid® v 2 % koncentraciji (200 ml/10 L vode). Omenjeni pripravek je zelo dražeč za sluznice, zato je primeren izključno za razkuževanje obutve, orodja in opreme. Pri tem priporočamo ustrezno zaščito uporabnikov (zaščitna maska in očala, rokavice). Za razkuževanje rok in rokavic lahko uporabite razkužila, ki so primerna za dezinfekcijo rok (npr. Spitaderm), ki so dostopna v lekarnah ali ostalih prodajnih mestih. V primeru čiščenja strojev in opreme na kmetiji se lahko izognemo uporabi razkužil z uporabo detergentov za pranje vozil in visokotlačnimi čistilniki z možnostjo segrevanja vode (>70°C). Pri tem je pomembno, da nanos detergentov ni krajši od 10 min pred spiranjem z vročo vodo. 
Seznam dovoljenih pripravkov za sočasno pridelavo hmelja in fižola (M. Rak Cizej)
Na spletni strani IHPS je objavljen seznam registriranih fitofarmacevtskih sredstev v letu 2025, katere je mogoče uporabiti ob sočasnem gojenju hmelja in fižola (http://www.ihps.si/hmeljarstvo/seznam-fitofarmacevtskih-sredstev-v-hmeljarstvu/).
Pri uporabi sredstev za varstvo rastlin morate dosledno upoštevati odmerek oziroma konc. sredstev, ki so navedena na seznamu, namreč v nekaterih primerih se odmerki za fižol razlikujejo od maksimalnih odmerkov dovoljenih v hmelju!
Operacija PGS (Precizno gnojenje in škropljenje) (M. Rak Cizej, F. Poličnik)
Radi vas opomnili, da vsi, ki ste vključeni v operacijo PGS (hmeljarji ste večina vključeni v izvajanje operacije Precizno škropljenje), uporabljate mehanizacijo za precizno škropljenje in sicer: ALI šobe za zmanjšanje zanašanja ALI samodejno sekcijsko odpiranje in zapiranje škropilne naprave. Za operacijo PGS je potrebno za vsako leto posebej izdelati škropilni načrt (obrazci so dosegljivi na spletni strani MKGP in ARSKTRP). 
V primeru kakšnih nejasnosti glede praktične uporabe šob za zmanjšanje zanašanja (antidrifnih šob), se lahko obrnite na Inštitut za hmeljarstvo in pivovarstvo Slovenije, na Oddelek za varstvo rastlin.
[bookmark: _Hlk146888434]Prvo dognojevanje hmelja (B. Čeh)
Prvo dognojevanje hmelja izvedemo po navijanju, saj pred tem hmelj potrebuje le malo dušika oziroma hranila črpa iz svoje korenike. To je okvirno v drugi polovici maja. Priporočen odmerek je 50–60 kg/ha dušika, oziroma je le-ta lahko bolj natančen, če vzamete vzorec tal in ga daste na hitri talni test. Dognojevanje hmelja izvajamo  takrat, ko so tla niso premokra ali presuha, ko so v poljski kapaciteti, sicer lahko z gaženjem naredimo tlom veliko škodo. Dušikovo gnojilo po trošenju zadelamo v tla, trosimo ga zgodaj zjutraj ali zvečer, da so izgube čim manjše. 
Izberemo lahko KAN, ki vsebuje hitro delujočo nitratno obliko dušika in počasi delujočo amonijsko obliko dušika, ali katero drugo enostavno dušikovo gnojilo, ki vsebuje nitratno obliko dušika. 
Če še niste opravili gnojenja s fosforjevimi in kalijevimi gnojili, lahko to storite hkrati s prvim dognojevanjem hmelja z dušikom. V tem primeru namesto KANa uporabite gnojilo NPK z ustreznim razmerjem hranil glede na potrebno količino za vaše hmeljišče. S tem se obenem izognete enemu hodu po njivi. Dušik je namreč v NPK gnojilih v enaki obliki, kot je v KANu. Držite pa se seveda odmerka za dušik, z odmerkom fosforja in kalija pa se ne oddaljite preveč od gnojilnega načrta.
Lahko pa prvo dognojevanje opravite z gnojili, ki vsebujejo počasi sproščujoči dušik, ki  omogočajo zmanjšanje števila dognojevanj in manjše izgube dušika. Na ta način lahko zmanjšamo porabo gnojil in število dognojevanj, pričakuje se boljša izkoriščenost dušika. Gnojila s počasi sproščujočim dušikom so primerna za prvo in drugo dognojevanje, vsekakor ne za tretje, saj sproščanje dušika traja dlje časa in bi lahko vplivalo na povečano vsebnost nitratov v storžkih in tudi na podaljšan vegetativni razvoj rastline. Pred aplikacijo je potrebno preveriti, koliko časa naj bi se dušik iz gnojila sproščal. Le to naj bi se končalo najkasneje do sredine julija. To je bistven podatek, da planiramo čas aplikacije. Če se na primer dušik iz gnojila sprošča do 60 dni, ga pognojite v prvi polovici maja. 
Če pognojimo z gnojilom s podaljšanjem sproščanjem dušika v času prvega dognojevanja, so možne korekcije junija, v času hitre rasti hmelja oziroma tik pred cvetenjem s KANom ali foliarnim gnojilom. Tako lahko zmanjšamo število dognojevanj na dve. 
Če ste po rezi gnojili z apnenim dušikom, potem se to šteje za prvo dognojevanje z dušikom in z gnojenjem počakajte do drugega dognojevanja v juniju.
[bookmark: _Toc196478881]Dognojevanje hmelja z dušikom po smernicah ekološke pridelave (B. Čeh)
V ekološki pridelavi so dovoljena le organska gnojila oziroma gnojila, ki imajo dovoljenje za uporabo v ekološki pridelavi, lahko topna mineralna gnojila niso dovoljena, zato moramo biti na prehrano hmelja pozorni nepretrgoma.
Pozorni moramo biti tako na izbiro gnojila kot na primeren čas gnojenja. Gnojimo na podlagi dolgoročno zastavljenega gnojilnega načrta, za prilagajanje odmerkov za dognojevanje z dušikovimi gnojili pa vzorčimo tla za analizo na hitri talni test vsaj v drugi polovici junija, da lahko pravočasno naredimo morebitno potrebno korekcijo prehrane z dušikom.
Hmelj potrebuje v kratkem času veliko dušika, saj požene vso nadzemno maso v dobrih štirih mesecih. Skupna letna količina dušika, ki se pognoji v polnorodnem nasadu hmelja za pridelek 1,8 t/ha, je največ 200 kg/ha. Odmerek dušika običajno delimo na tri obroke v razmerju ¼ : ½ : ¼, s tem da prvi obrok dodamo po navijanju, v drugi polovici maja, drugi obrok v času tik pred hitrim začetkom rasti hmelja, to je okrog 10. junija, zadnji obrok pa v začetku cvetenja hmelja, to je do 5. julija, vendar je to v ekološki pridelavi le orientacija. Dušik iz organskih gnojil se namreč praviloma sprošča postopoma, zato se je potrebno natančno poučiti, koliko časa je potrebno, da se bo dušik sprostil in bo na voljo hmelju, in da ne bo ostajal v prevelikih količinah vezan v tleh čez poletje, ker se bo v tem primeru sproščal prepozno in bi lahko vplival na povečano vsebnost nitratov v storžkih. Dušik naj bo hmelju na voljo v tleh od zadnje dekade maja do prve polovice julija.
Poleg gnojevke in gnojnice so za vsa tri dognojevanja z dušikom kot za hitre korekcije na voljo tudi nekatera komercialna dušikova gnojila, ki hitro delujejo in imajo dovoljenje v ekološki pridelavi. Obenem z veliko le-teh vnesemo v tla še druga hranila. V praksi se izvajajo kombinacije talnega in foliarnega gnojenja. Nujno pa pred uporabo preverite, da je pripravek dovoljen v ekološki pridelavi!
Rezultati poskusov
V okviru projekta EIP EKOHMELJ smo izvajali testiranje dveh kombinacij komercialnih gnojil za ekološkega gnojenja hmelja, ki vam lahko služi za orientacijo. Rezultati bodo v kratkem objavljeni na spletni strani IHPS.
Zadelava v tla in pozornost na seštevek
Dušikovo gnojilo po gnojenju zadelamo v tla, gnojimo zgodaj zjutraj ali zvečer, da so izgube čim manjše. Za uspešno dognojevanje z dušikom je najbolj primerno, da so tla vlažna in topla – ne gnojimo v suši ali ob napovedi obilnega deževja.
Pozorni moramo biti tudi na seštevek. Skupna količina živinskega gnojila, kot je opredeljeno v Direktivi 91/676/EGS, ki se uporabi na pridelovalnih enotah za proizvode iz preusmeritve in ekoloških pridelovalnih enotah, naj ne presega 170 kg dušika na leto/ hektar kmetijskih zemljišč v uporabi. Ta seštevek velja za hlevski gnoj, posušeni hlevski gnoj in dehidrirani gnoj perutnine, kompostirane živalske iztrebke, vključno z gnojem perutnine, kompostirani hlevski gnoj in tekoče živalske iztrebke (Uredba EU 2018/848).
Gnojenje z gnojnico
Možna je uporaba gnojnice, ki vsebuje veliko kalija in dušika ter zelo malo fosforja. Mora se redčiti z vodo. Na ta način dosežemo boljšo vezavo hranil in manjše izgube. Gnojnico apliciramo v oblačnem in ne prevročem vremenu in jo takoj zadelamo v tla. Okrog 90 % skupnega dušika je v amonijski obliki, zato jo uporabljamo izključno takrat, ko hmelj dušik dejansko potrebuje, torej le v času dognojevanja hmelja.
Gnojenje z gnojevko
Tudi z gnojevko moramo zaradi velikega deleža amonijskega dušika (okrog 50 % v goveji gnojevki) gnojiti kot z mineralnimi dušikovimi gnojili – torej takrat, ko rastlina N dejansko potrebuje, se pravi v času dognojevanja hmelja z dušikom. S stališča potreb hmelja po fosforju in kaliju lahko uporabimo letno 26 m3 nerazredčene goveje gnojevke, pa bodo zadovoljene potrebe hmelja po teh dveh hranilih. Količina dodanega dušika v enem obroku mora biti enaka količini dušika, ki bi jo sicer pognojili z mineralnimi gnojili (50–80 kg/ha N). V 1 m3 gnojevke z 10-odstotno sušino je približno 5 kg dušika. Pri gnojenju moramo paziti, da po njivi ne vozimo s preveliko maso in da so tla primerno nosilna. Pri uporabi gnojevke za prvo in drugo dognojevanje hmelja jo takoj po aplikaciji zadelamo v tla, da ne izgubljamo dragocenih hranil oziroma jih čim bolje izkoristimo. Pri tretjem dognojevanju hmelja lahko hkrati z aplikacijo gnojevke poskrbimo za defoliacijo spodnjega dela hmelja in jo v tla potem zadelamo z osipanjem. Dragocenost gnojevke je tudi v tem, da poleg makrohranil vsebuje tudi mikrohranila, vodo in organsko snov.
Aprila in maja možno tudi gnojenje z doma pridelanim kompostom
V praksi ekološke pridelave hmelja je smiselno kombinirati organska gnojila, ki jih imamo na kmetiji, pri čemer je najugodnejša varianta na kmetiji izdelan kompost iz hmeljevine. Le-to dopolnimo z nakupom gnojil s sosednjih kmetij (hlevski gnoj, gnojevka, gnojnica) in drugimi dovoljenimi gnojili, ki tehnologijo izpopolnijo, so pa običajno dosti dražji.
Hmeljarji si lahko sami izdelajo odlično organsko gnojilo – kompost iz hmeljevine, s čimer se vzpostavlja krožno gospodarstvo na kmetiji in prihrani denar za nakup ekoloških gnojil. Kompost iz hmeljevine, izdelan po smernicah za strokovno pravilno kompostiranje, vsebuje primerljivo količino hranil kot hlevski gnoj (glejte preglednico). Do aprila je pretekel čas, ki je dovoljeval o termofilni fazi dovolj časa za zorenje in stabilizacijo komposta.
Preglednica 3: Vsebnost hranil v 1 toni različnih vrst živinskih gnojil (v sveži snovi; po Smernicah za strokovno utemeljeno gnojenje) in v svežem kompostu
	
	Sušina (%)
	N
(kg)
	P2O5
(kg)
	K2O
(kg)
	Organska snov (kg)

	Goveji gnoj
	20-25
	5
	2,5
	6
	175

	Konjski gnoj
	25-30
	6
	3
	6
	225

	Sveži kurjeki
	20
	12
	10
	6
	145

	Gnojevka - prašičja
	5-10
	6-8
	3,5-5
	3,5-4
	35

	Gnojnica – goveja, nerazredčena
	3
	3,5
	0,2
	4-9,5
	13

	Kompost iz govejega gnoja (pokrit)
	25-30
	8
	5
	11
	155

	Kompost iz hmeljevine (izdelan po Smernicah)
	35
	11
	4
	8,5
	100


Prispevek je bil izdelan v okviru projekta EIP EKO hmelj.
[image: logotip finaciranja EU projektov]
Smernice za ekološko pridelavo hmelja
Obveščamo vas ,da so v okviru EIP projekta: Strokovna izhodišča za ekološko pridelavo hmelja (EIP-EKOHMELJ) bile izdelane Smernice za ekološko pridelavo hmelja (www.ihps.si/wp-content/uploads/2023/08/EIP-EKOHMELJ-Smernice-25-04-2025-1.pdf), katere vam prilagamo tudi v prilogi.
[image: logotip finaciranja EU projektov]
Projekt je potekal pod okriljem podukrepa 16.2 Podpora za pilotne projekte ter za razvoj novih proizvodov, praks, procesov in tehnologij za projekte EIP.
Vremenske razmere (januar - april)
P 2025	I.	II.	III.	I.	II.	III.	I.	II.	jan.	feb.	mar.	42	0	31	0.2	20.8	39.4	2.2000000000000002	86	76.2	0.6	26	43.8	P povp.	I.	II.	III.	I.	II.	III.	I.	II.	jan.	feb.	mar.	19	10.1	17.8	16	16.7	17.2	18.899999999999999	16.399999999999999	35.799999999999997	23.9	24.6	23.3	T 2025	I.	II.	III.	I.	II.	III.	I.	II.	III.	I.	II.	III.	jan.	feb.	mar.	apr.	5.8	-0.9	6.4	1.9	0.1	3.9	7.3	6.8	10.57	9.11	14.25	14.02	T povp.	I.	II.	III.	I.	II.	III.	I.	II.	III.	I.	II.	III.	jan.	feb.	mar.	apr.	-0.7	-1.1000000000000001	-0.4	0.4	-0.1	1.7	3.2	5	6.7	8.6999999999999993	8.6999999999999993	11.4	
temperatura (°C)

padavine (mm)

